text: Blå himmel og måske sne i weekenden
  05 januar 2018 kl. 11.22
  Vinteren banker på døren i weekenden med lokale snebyger og sol på en blå himmel  lørdag.
  Vintervejret banker på døren i den kommende weekend, hvor især temperaturerne i nattetimerne vil nå langt under frysepunktet natten til søndag.
  - Kong vinter kommer på besøg, men det bliver uden den store dramatik, siger Jesper Eriksen, vagthavende meteorolog ved Danmarks Meteorologiske Institut, DMI, til Ritzau. 
  Temperaturen vil fredag holde sig mellem frysepunktet og fem graders varme, mens vinden i de sydlige og østlige egne vil blive frisk til kuling. 
  De spredte byger fortsætter natten til lørdag, hvor der også vil blive risiko for rimtåge. Det bliver optakten til en lørdag, hvor danskerne formentlig får mere at se til solen. Temperaturen vil lørdag ligge mellem frysepunktet og fire graders varme. 
  Nattefrosten bider sig for alvor fast natten til søndag, hvor temperaturerne falder til mellem to og syv graders frost. 
  Søndag byder på fortrinsvist tørt vejr og gode solchancer de fleste steder. Først på dagen kan der ligge lokal rimtåge.
  